આજે પણ એ વાડીએ આવવા નીકળ્યો ત્યારથી એના પગ ઢીલા હતા. પોતે નોટિસ બજાવશે ત્યારે ગોકળભાની શી સ્થિતિ થશે એ કલ્પના આવતાં એના હૈયામાં ધ્રાસ્કો પડતો હતો. અગાઉ બે વખત નોટિસ બજાવવા ગયેલો એટલે કાળોતરીનું કામ કરેલું એટલે ફરી મળે તો ગોકળભાને ઉમળકો ન આવે, છતાં બે-ત્રણ વખત વાડીને રસ્તે જતાં ગોકળભાઈ સામા મલી ગયેલા ત્યારે આગ્રહ કરીને ઘેર તેડી ગયેલા અને શાક બાંધી આપેલું. એ ટૂંકી મુલાકાતમાં પણ અંબારામ જોઈ શકેલો કે ગોકળભાને જીવ કરતાં વાડી અધિક વહાલી હતી. એ વાડીને સદા માટે છોડવી પડશે તેવી મોકાણના સમાચાર લઈને જતાં અંબારામના પગ થંભી જાય તેમાં નવાઈ પણ શી?